b'\n_START_ARTICLE_\nErgosterol\n_START_SECTION_\nVloga pri glivah\n_START_PARAGRAPH_\nErgosterol (ergosta-5,7,22-trien-3\xce\xb2-ol) je sterolna molekula, ki je celi\xc4\x8dna sestavina \xc5\xa1tevilnih gliv, tudi na primer rodu Claviceps, iz katerega so ergosterol prvi\xc4\x8d osamili. V glivnih celicah ima ergosterol podobno vlogo kot holesterol v \xc5\xbeivalskih celicah.\n_START_SECTION_\nTar\xc4\x8da za protiglivne u\xc4\x8dinkovine\n_START_PARAGRAPH_\nKer je ergosterol sestavina glivnih celi\xc4\x8dnih membran, ni pa prisoten v celi\xc4\x8dnih membranah \xc5\xbeivalskih celic, je postal pomembna tar\xc4\x8da za protiglivne u\xc4\x8dinkovine. Nahaja se tudi v celicah nekaterih pra\xc5\xbeivali, kot so tripanosomi. Zato se nekatera protiglivna zdravila uporabljajo tudi za zdravjenje spalne bolezni, ki jo povzro\xc4\x8dajo te tripanosomi vrste Trypanosoma brucei._NEWLINE_Na biosintezo ergosterola delujejo polienski (amfotericin B, nistatin), alilaminski (terbinafin), morfolinski (amorolfin) in azolni antimikotiki (ketokonazol, klotrimazol, flukonazol, itrakonazol, vorikonazol ...).\n_START_SECTION_\nPolienski antimikotiki\n_START_PARAGRAPH_\nMed polienske antimikotike uvr\xc5\xa1\xc4\x8damo makrolidna antibiotika amfotericin B in nistatin. Ve\xc5\xbeeta se na ergosterol v glivni celi\xc4\x8dni membrani in povzro\xc4\x8di tvorbo por, ki prepu\xc5\xa1\xc4\x8dajo ione in druge znotrajceli\xc4\x8dne sestavine.\n_START_SECTION_\nAzolni antimikotiki\n_START_PARAGRAPH_\nAzolni antimikotiki (mikonazol, itrakonazol, klotrimazol ...) zavrejo sintezo ergosterola iz lanosterola v glivnih celicah, tako da zavrejo encim lanosterol-14ademetilaze. Zaradi pomanjkanja ergosterola je zmanj\xc5\xa1ana stabilnost glivne celi\xc4\x8dne membrane, kar vpliva na prenos hranil in sintezo hitina in zato se poru\xc5\xa1i integriteta celi\xc4\x8dne stene. V glivni celici se kopi\xc4\x8dijo tudi toksi\xc4\x8dni prekurzorji.\n_START_SECTION_\nTar\xc4\x8da za bolezni, ki jih povzro\xc4\x8dajo pra\xc5\xbeivali\n_START_PARAGRAPH_\nZdravila, ki zavirajo sintezo ali delovanje ergosterola, delujejo tudi proti pra\xc5\xbeivalim, kot sta trihomonas in li\xc5\xa1manija.\n_START_SECTION_\nPredhodnik vitamina D2\n_START_PARAGRAPH_\nErgosterol je provitamin oziroma biolo\xc5\xa1ki predhodnik vitamina D\xe2\x82\x82 (ergocalciferola). Izpostavljenost ergosterola \xc5\xbearkom UV povzro\xc4\x8di fotokemijsko reakcijo, v kateri se ergosterol pretvori v ergokalciferol._NEWLINE_Ta pretvorba se deloma dogaja v naravi, nekatere gobe pa dodatno izpostavijo \xc5\xbearkom UV, da se v njih pove\xc4\x8da vsebnost vitamina D. Industrijsko tako iz gojenih gob pridobivajo vitamin D za uporabo v prehranskih dopolnil.\n_START_SECTION_\nStrupenost\n_START_PARAGRAPH_\nErgosterol v prahu dra\xc5\xbei ko\xc5\xbeo, o\xc4\x8di in dihala. Zau\xc5\xbeitje ve\xc4\x8djih koli\xc4\x8din lahko povzro\xc4\x8di hiperkalcemijo, ki lahko ob dolgotrajnej\xc5\xa1i izpostavljenosti vodi v tvorbo depozitov kalcijevih soli v mehkih tkivih, zlasti v ledvicah.'